
REPUBLIKA HRVATSKA

SISAČKO - MOSLAVAČKA ŽUPANIJA
OPĆINA SUNJA
OPĆINSKO VIJEĆE
                                                                                                                                                                                                                                                     Temeljem članka 14. Zakona o proračunu („Narodne novine“ 87/08, 136/12 i 15/15)  i članka 32.  Statuta Općine Sunja („Službeni vjesnik“ broj 30/09, 26/10,43/10, 12/13, 31/14, 5/18, 10/20, 19/20 – Pročišćeni tekst), Općinsko vijeće Općine Sunja na svojoj  29. sjednici održanoj dana 10. prosinca 2020. donosi
O D L U K U 
 o izvršavanju Proračuna Općine Sunja za 2021. godinu
I. OPĆE ODREDBE
Članak 1.
Ovom Odlukom uređuje se struktura prihoda i primitaka te rashoda i izdataka Proračuna Općine Sunja za 2021. godinu, njegovo izvršavanje, opseg zaduživanja i davanje jamstva Općine, upravljanje financijskom i nefinancijskom imovinom, korištenje namjenskih prihoda, prava i obveze korisnika proračunskih sredstava, ovlasti Općinskog načelnika te druga pitanja u izvršavanju Proračuna.
Članak 2.
Proračun se sastoji od Općeg i Posebnog dijela, te Plana razvojnih programa. Opći dio Proračuna sadrži: Račun prihoda i rashoda i Račun financiranja.
U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine.

U Računu financiranja iskazani su primici od financijske imovine i zaduživanja, te izdaci za financijsku imovinu i otplatu kredita.

Posebni dio proračuna sastoji se od plana rashoda i izdataka korisnika proračunskih sredstava iskazanih po vrstama, raspoređenih u programe koji se sastoje od aktivnosti i projekata.

U Planu razvojnih programa iskazani su planirani rashodi Proračuna vezani uz provođenje kapitalnih projekata za razdoblje od 2021. do 2023. godine.
Članak 3.
Sredstva za rashode i izdatke Proračuna osiguravaju se korisnicima proračunskih sredstava i to: Jedinstvenom upravnom odjelu Općine, ustanovama kojima je Općina osnivač (Dječji vrtić „Bambi“ Sunja, Narodna knjižnica i čitaonica Sunja), te ostalim korisnicima koji su u njegovu Posebnom dijelu određeni za nositelje sredstava.

II. IZVRŠAVANJE PRORAČUNA
Članak 4.

Proračunska sredstva koristiti će se samo za namjene utvrđene u Proračunu. Proračunski korisnici mogu preuzeti obveze na teret Proračuna samo do visine i za namjene utvrđene u Posebnom dijelu Proračuna.
Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

Uplaćene i prenesene, a neplanirane pomoći, donacije i prihode za posebne namjene mogu se koristiti prema naknadno utvrđenim aktivnostima i/ili projektima u Proračunu, uz prethodnu suglasnost Općinskog načelnika.

Namjenski prihodi i primici koji ne budu iskorišteni u ovoj proračunskoj godini prenose se u narednu proračunsku godinu.
Članak 5.
Proračunski korisnici su obvezni dostaviti nadležnim tijelima općinske uprave svoje financijske planove usuglašene s odobrenim sredstvima u Proračunu do 15. siječnja 2021. godine.
Članak 6.
Za planiranje i izvršavanje Proračuna u cjelini odgovoran je Općinski načelnik. Preuzimanje obveza na teret Proračuna po ugovorima koji zahtijevaju plaćanje u slijedećim godinama odobrava Općinski načelnik.

Nadležna tijela općinske uprave i čelnici pravnih osoba koji su korisnici Proračuna odgovorni su za zakonitost, svrhovitost, učinkovitost i ekonomičnost raspolaganja proračunskim sredstvima.
III.   LOKALNA RIZNICA
Članak 7.
Proračunski korisnici Općine koji su ušli u sustav Lokalne riznice jesu:

1. Dječji vrtić „Bambi“ Sunja
2. Narodna knjižnica i čitaonica Sunja
Članak 8.
Uvođenje Lokalne riznice znači postojanje jednog računa preko kojeg se obavljaju sve financijske transakcije.
Čelnici proračunskih korisnika iz članka 7. ove Odluke odgovorni su za točnost, vjerodostojnost i zakonsku osnovu izdanog naloga za isplatu sredstava putem Lokalne riznice. 

IV.  PRORAČUNSKA ZALIHA
Članak 9.

U Proračunu su planirana sredstva Proračunske zalihe u ukupnom iznosu od 35.000 kuna.

Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja i ostalih nepredviđenih nesreća, te za druge nepredviđene rashode u tijeku godine.

O korištenju sredstava proračunske zalihe odlučuje Općinski načelnik. Sredstva proračunske zalihe ne mogu se koristiti za pozajmljivanje.
Općinski načelnik izvještaja Općinsko vijeće o korištenju Proračunske zalihe sukladno odredbama Zakona o proračunu.
V. ISPLATA SREDSTAVA IZ PRORAČUNA
Članak 10.
Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.
Članak 11.

Radi pravodobnog osiguravanja i doznačavanja sredstava za plaće i druge rashode, korisnici su obavezni Jedinstvenom upravnom odjelu dostaviti rješenje o zasnivanju i o prestanku radnog odnosa zaposlenika, a temeljem prethodno dobivene suglasnosti nadležnog tijela.

Članak 12.

Sredstva za materijalna prava zaposlenika isplaćivat će se korisnicima prema aktima Općinskog načelnika u dijelu za koji zakonom ili drugim propisom višeg reda nije drukčije propisano i u skladu sa sredstvima osiguranim proračunom Općine Sunja.

Članak 13.

Pogrešno ili više uplaćeni prihodi iz Proračuna vraćaju se uplatiteljima na teret tih prihoda, a temeljem rješenja tijela nadležnog za naplatu odnosnih prihoda.
VI. PLAĆANJE PREDUJMA
Članak 14.
Plaćanje predujma može se ugovoriti samo u iznimnim slučajevima i na temelju prethodne suglasnosti Općinskog načelnika.
VII.  UPRAVLJANJE FINANCIJSKOM I NEFINANCIJSKOM IMOVINOM

Članak 15.

Imovinu Općine čine financijska i nefinancijska imovina kojom upravlja Općinski načelnik u skladu s posebnim propisima i Statutom.
Članak 16.

Raspoloživim novčanim sredstvima na računu Proračuna upravlja Općinski načelnik.

Novčana sredstva iz stavka 1. ovog članka mogu se polagati u poslovnu banku poštujući načela sigurnosti, likvidnosti i isplativosti ulaganja. Odluku o izboru banke donosi Općinski načelnik.
Članak 17.
Odluku o kupnji i otuđenju opreme za potrebe općinske uprave donosi Općinski načelnik sukladno Statutu i posebnim propisima.
Članak 18.

Nefinancijska dugotrajna imovina može se stjecati kupnjom samo u opsegu potrebnom za ispunjavanje zadaća proračunskih korisnika.

Za stjecanje imovine bez naknade proračunski korisnik treba dobiti prethodnu suglasnost Općinskog načelnik.

Članak 19.

Nefinancijska dugotrajna imovina mora se osigurati, jer se u protivnom naknada za štetu nastalu na neosiguranoj imovini isplaćuje iz Proračuna.

VIII. ZADUŽIVANJA I DAVANJE JAMSTVA

Članak 20.
Općina se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza, a u skladu sa zakonom kojim se uređuje Proračun.
Općina se može kratkoročno zadužiti uzimanjem kredita ili zajmova kod poslovne banke kod koje ima otvoren poslovni račun za iznos od 600.000 kuna.

Odluku o kratkoročnom zaduživanju iz stavka 1. ovog članka donosi Općinsko vijeće.
Članak 21.
Tekuće otplate glavnice duga kredita u iznosu od 3.250.026 kuna, iskazane u Računu financiranja Proračuna Općine Sunja za 2021. godinu i pripadajuće kamate imaju u izvršavanju Proračuna prednost pred svim ostalim rashodima.

Očekivani ostatak glavnice duga po kreditima na kraju proračunske godine iznosi 2.367.500 kuna. Godišnji anuitet iznosi 265.000 kuna.
Članak 22.

Pravna osoba u većinskom vlasništvu Općine kao i ustanova čiji je osnivač Općina može se zaduživati samo za investicije uz suglasnost Općinskog načelnika  i uz uvjete i na način propisan Zakonom.
Članak 23.

Općinski načelnik također može dati jamstvo pravnoj osobi u većinskom vlasništvu Općine  kao i ustanovi čiji je osnivač za investicije pravne osobe i ustanove, uz uvjete i na način propisan Zakonom. Općina je obvezna prije davanja jamstva ishoditi suglasnost ministra financija.

Dano jamstvo uključuje se u opseg zaduženja Općine u skladu sa Zakonom o proračunu. Općina će procijeniti rizičnost danog jamstva i osigurati adekvatnu jamstvenu pričuvu u slučaju potrebe.

Ugovore o jamstvu u ime Općine Sunja sklapa Općinski načelnik.
IX.  PRIMJENA PRORAČUNSKOG RAČUNOVODSTVA, FINANCIJSKO-RAČUNOVODSTVENA KONTROLA I IZVJEŠTAVANJE

Članak 24.

Kontrola poslovnih postupaka u pripremi i izvršavanju Proračuna, upravljanje općinskim dugom i gotovinom, praćenje primjene financijskih propisa, praćenje nastanka obveze, praćenje primjene sustava proračunskog računovodstva te poslovi financijskog izvještavanja obavljaju se u Jedinstvenom upravnom odjelu.
Članak 25.

Jedinstveni upravni odjel izrađuje i dostavlja Općinskom načelniku polugodišnji i godišnji izvještaj o izvršenju Proračuna u rokovima propisanim Zakonom o proračunu.
Općinski načelnik podnosi polugodišnji i godišnji izvještaj o izvršenju Proračuna Općinskom vijeću u rokovima propisanim Zakonom o proračunu.

Članak 26.
Proračunski korisnici Općine dužni su, u zakonskom roku, dostaviti polugodišnje i godišnje financijske izvještaje Jedinstvenom upravnom odjelu.
Jedinstveni upravni odjel izrađuje polugodišnji i godišnji financijski izvještaj za Proračun i proračunske korisnike i dostavlja ga Ministarstvu financija u roku utvrđenom Pravilnikom o financijskom izvještavanju u proračunskom računovodstvu.

Članak 27.

Trgovačko društvo kojem je Općina osnivač ili većinski vlasnik dužno je dostaviti godišnji izvještaj o poslovanju (ostvarenje financijskog plana i izvještaj o radu) Općinskom načelniku, najkasnije u roku od petnaest dana od isteka roka za predaju godišnjeg financijskog izvještaja utvrđenog Zakonom o računovodstvu.
X. URAVNOTEŽENJE PRORAČUNA I PRERASPODJELA SREDSTAVA PRORAČUNA
Članak 28.

Ako tijekom godine dođe do povećanja rashoda i/ili izdataka odnosno smanjenja prihoda i/ili primitaka Općinski načelnik može poduzeti mjere za uravnoteženje Proračuna propisane Zakonom o proračunu.
Ako se primjenom privremenih mjera ne uravnoteži Proračun, njegovo uravnoteženje, odnosno preraspodjelu sredstava između proračunskih korisnika, utvrdit će Općinsko vijeće Izmjenama i dopunama Proračuna.

Članak 29.
Općinski načelnik može donijeti Odluku o preraspodjeli sredstava unutar pojedinog razdjela ili između pojedinih razdjela, s time da umanjenje pojedine stavke rashoda ne može biti veće od 5% sredstava utvrđenih na stavci rashoda koja se umanjuje.

Iznimno, preraspodjela sredstava na proračunskim stavkama može se izvršiti najviše do 15% ako se time osigurava povećanje sredstava nacionalnog učešća u Proračunu za financiranje projekata koji se sufinanciraju iz sredstava Europske unije
O izvršenim preraspodjelama u smislu stavka1. ovog članka Općinski načelnik izvještava Općinsko vijeće prilikom podnošenja polugodišnjeg i godišnjeg izvještaja o izvršenju Proračuna.
XI. ZAVRŠNE ODREDBE

Članak 30.

Ova Odluka stupa na snagu 01. siječnja 2021. godine, a objaviti će se u  „Službenom vjesniku“.

URBROJ: 2176/17-03-20-2
Sunja, 10.12.2020. godine
          Predsjednik Općinskog vijeća      

